《猎石歌》
清代·书諴

永定河水湍以浑，涸滩群石犹南奔。禽惊兽骇各异状，斓斑五色明朝暾。

昔年射猎好身手，舆疾技痒蒐云根。僮奴六七翼我进，步骤靡不逢其原。

熊渠精诚可饮羽，修羊苗裔皆触藩。零陵玄鸟匡庐雁，清远狮子三蓬豚。

尽从地出入我网，沙泥胶固绝腾骞。即鹿无虞自多获，足拳翼戢伏且蹲。

左右欢哗逞击搏，晋之冯妇齐孟贲。五丁神力引蛇尾，古冶善没磔狞鼋。

磊磊走送不少息，四三朝暮随狙猿。笑受粗丑自隗始，夸诧礓砾为玙璠。

腻质诡态渐相继，雾烟洒眼看瑶琨。小豝大兕不足数，支机贮袖怀河源。

尝闻董京千日饱，宏成五鹿还相吞。吾非其人食不得，况胹不熟过熊蹯。

徒染十指尽皲裂，嗜酷无乃增心惛。赞皇子孙那长保，奇章甲乙无余存。

寻思往事患得失，拂衣挥石旋定辕。荒山日暮路幽杳，恍然梦境逢冰痕。

非龙非螭石丈人，卓立千尺凝元神。狂呼再拜携子手，月中同载归嶙峋。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。